विष्णुस्मृतिः/पञ्चषष्ठिनमोऽध्यायः
अथातः सुस्नातः सुप्रक्षालितपाणिपादः स्वाचान्तो देवतार्चायां स्थले वा भगवन्तं अनादिनिधनं वासुदेवं अभ्यर्चयेत् । । ६५.१  । ।

अश्विनोः प्राणस्तौ त इति जीवादानं दत्त्वा युञ्जते मन इत्यनुवाकेनावाहनं कृत्वा जानुभ्यां पाणिभ्यां शिरसा च नमस्कारं कुर्यात् । । ६५.२  । ।

आपो हि ष्ठेति तिसृभिरर्घ्यं निवेदयेत् । । ६५.३  । ।

हिरण्यवर्णा इति चतसृभिः पाद्यं  । । ६५.४  । ।

शं न आपो धन्वन्या इत्याचमनीयं  । । ६५.५  । ।

इदं आपः प्रवहतेति स्नानीयं  । । ६५.६  । ।

रथे अक्षेषु व्र्षभस्य वाजे इत्यनुलेपनालंकारौ  । । ६५.७  । ।

युवा सुवासा इति वासः  । । ६५.८  । ।

पुष्पावतीरिति पुष्पं  । । ६५.९  । ।

धूरसि धूर्वेति धूपं  । । ६५.१०  । ।

तेजोऽसि शुक्रं इति दीपं  । । ६५.११  । ।

दधिक्राव्ण इति मधुपर्कं  । । ६५.१२  । ।

हिरण्यगर्भ इत्यष्टाभिर्नैवेद्यं  । । ६५.१३  । ।

चामरं व्यजनं मात्रां छत्रं यानासने तथा   ।
सावित्रेणैव तत्सर्वं देवाय विनिवेदयेत् । । ६५.१४  । ।

एवं अभ्यर्च्य तु जपेत्सूक्तं वै पौरुषं ततः   ।
तेनैव चाज्यं जुहुयाद्यदीच्छेच्छाश्वतं पदम्  । । ६५.१५  । ।